กรุงเทพช่วยลูกค้า ชูเบี้ยรถราคาถูก
กรุงเทพประกันภัย รับมือลูกค้ากระเป๋าแฟบ เน้นขายประกันรถทุนคุ้มครองต่ำ
29 มี.ค. 2559

กรุงเทพประกันภัย รับมือลูกค้ากระเป๋าแฟบ เน้นขายประกันรถทุนคุ้มครองต่ำ
นายอภิสิทธิ์ อนันตนาถรัตน ผู้อำนวยการใหญ่ บริษัท กรุงเทพประกันภัย เปิดเผยว่า บริษัทจะขยายตลาดประกันภัยรถยนต์ประเภทที่ให้ลูกค้ากำหนดทุนประกันรถที่ตัวเองต้องการมากขึ้น เช่น ประกันรถ 2+ และ 3+ เพื่อจ่ายค่าเบี้ยถูกลง สอดคล้องกับภาวะเศรษฐกิจและหนี้ครัวเรือนที่ยังสูงอยู่
“ภาวะเศรษฐกิจเช่นนี้ ลูกค้าบ้างส่วนต้องการประหยัดเงิน ไม่อยากทำประกันชั้น 1 เราจึงผลักดันให้ประกันรถที่มีทุนประกันต่ำกว่ามูลค่าตลาดออกมาเสนอขายมากขึ้น เพียงแต่ลูกค้าต้องยอมรับกับความเสี่ยงเพิ่มขึ้นด้วย เช่น ถ้าเป็นประกันชั้น 1 ทุนประกันคุ้มครอง 6 แสนบาท ถ้าซื้อแบบประกันรถ 2+ ทุนประกันเหลือ 3 แสนบาท หากรถสูญหาย ก็จ่ายแค่ 3 แสนบาท ค่าเบี้ยเริ่มต้นประมาณ 7,000 บาท” นายอภิสิทธิ์ กล่าว
ทั้งนี้ ตั้งเป้าทำเบี้ยประกันรถ 2+ และ 3+ ในปีนี้ 600 ล้านบาท เพิ่มขึ้นจากปีที่ผ่านมาทำได้ 350 ล้านบาท เน้นเจาะกลุ่มฐานลูกค้าเก่าเป็นหลัก สำหรับผลการดำเนินงานช่วง 2 เดือนแรก ทำเบี้ยรับรวมได้แล้ว 2,900 ล้านบาท ติดลบ 2% จากช่วงเดียวกันของปีก่อน แต่คาดว่าทั้งปีจะทำได้ 1.8 หมื่นล้านบาท เติบโต 13%